На основу члана 119. став 1. тачка 1) Закона о основама система образовања и васпитања (Сл. гласник РС бр. 88/2017, 27/2018, 10/2019, 6/2020, 129/2021 и 92/2023), и члана 2. тачка 1) Пословника о раду Школског одбора ОШ „Бранко Радичевић“ Бољевци, Школски одбор на седници одржаној дана 23.02.2024. године, једногласно је усвојио

**ПРАВИЛНИК**

**О ВАСПИТНОЈ, ВАСПИТНО-ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА**

**ОСНОВНЕ ШКОЛЕ „БРАНКО РАДИЧЕВИЋ“ У БОЉЕВЦИМА**

ОПШТЕ ОДРЕДБЕ

Члан 1.

Овим правилником (у даљем тексту: Правилник) у Основној школи „Бранко Радичевић“ (у даљем тексту: Школа), уређују се обавезе ученика и њихова одговорност за повреду обавеза и дужности ученика, њихова одговорност за причињену штету, покретање и вођење васпитно – дисциплинског поступка, изрицање мера за учињене повреде обавеза ученика и друга питања везана за дисциплинску и материјалну одговорност ученика.

**Члан 2.**

Уписом у Школу ученик преузима права и обавезе у чијем остваривању не сме да угрожава друге.

Ученици су међусобно и лично одговорни за савесно извршавање дужности и обавеза ученика.

Сви ученици имају обавезу да поштују Правила понашања које Школа прописује.

**ПРАВА УЧЕНИКА**

**Члан 3.**

Права ученика остварују се у складу са потврђеним међународним уговорима, Законом и посебним законима, а Школа је дужна да обезбеди њихово остваривање, а нарочито право на:

1. квалитетан образовно-васпитни рад који обезбеђује остваривање принципа и циљева из чл. 7. и 8. Закона;
2. уважавање личности;
3. подршку за свестрани развој личности, подршку за посебно исказане таленте и њихову афирмацију
4. заштиту од дискриминације, насиља, злостављања и занемаривања;
5. благовремену и потпуну информацију о питањима од значаја за образовање и васпитање;
6. информације о правима и обавезама;
7. учествовање у раду органа школе, у складу са овим и посебним законом;
8. слободу удруживања у различите групе, клубове и организовање ученичког парламента;
9. јавност и образложење оцене и подношење приговора на оцену и испит;
10. покретање иницијативе за преиспитивање одговорности учесника у образовно-васпитном процесу уколико права из става 2. тач. 1)–9) овог члана нису остварена;
11. заштиту и правично поступање установе према детету и ученику;
12. стипендију, кредит, смештај и исхрану у дому ученика, у складу са посебним законом, а за ученике који похађају наставу у установи из члана 90. став 2. закона – право на исхрану и смештај у интернату, уџбенике, лектиру, школски прибор, одећу, обућу и другу опрему неопходну за похађање наставе и боравак у школи, здравствену и психолошку заштиту преко референтне установе (здравствени прегледи на које је ученик упућен од стране школе), осигурање од незгоде (инвалидитета) и насилне смрти и осигурање од ризика природне смрти, васпитни рад и друга права, у складу са прописима којима се уређује област унутрашњих послова;
13. друга права у области образовања и васпитања, у складу са законом.

Ученик, родитељ, односно други законски заступник детета и ученика може да поднесе писмену пријаву директору установе у случају повреде права из става 1. овог члана или непримереног понашања запослених према детету и ученику, у складу са општим актом установе, у року од осам дана од дана сазнања о повреди права.

Запослени у установи дужан је да одмах по сазнању, а најкасније наредног радног дана, поднесе писмену пријаву директору да је учињена повреда права детета и ученика.

Директор је дужан да пријаву из ст. 2. и 3. овог члана размотри и да, уз консултацију са учеником и родитељем, односно другим законским заступником детета и ученика, као и запосленим, одлучи и предузме одговарајуће мере, у року од осам дана од дана пријема пријаве.

ОБАВЕЗЕ УЧЕНИКА

Члан 4.

У остваривању права и обавеза ученик не сме да угрожава друге у остваривању њихових права.

Ученик је обавезан да:

1. редовно похађа наставу и извршава школске обавезе;

2) поштује правила понашања у школи, одлуке директора и органа школе;

3) ради на усвајању знања, вештина и ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) поштује личност других ученика и свих запослених у школи;

6) чува имовину школе и чистоћу и естетски изглед школских просторија;

7) стара се о очувању животне средине и понаша у складу са правилима еколошке етике;

8) у поступку оцењивања покаже своје стварно знање без преписивања и других недозвољених облика помоћи;

9) развија односе другарског поверења, отворености, искрености и бриге за успех сваког појединца;

10) у Школу долази прикладно одевен за радне активности у Школи, брине о личној уредности и хигијени, хигијени радних просторија и школске средине у целини;

11) долази на наставу најкасније 10 минута пре почетка часа и после знака за почетак наставе налази се на свом месту спреман за почетак наставе;

12) да за време образовно-васпитног рада поштује забрану употребе мобилног телефона и свих других средстава којима се може ометати рад;

13) без позива и одобрења не улази у наставничку зборницу, канцеларију директора или друге службене просторије;

14) поседује ђачку књижицу у коју одељењски старешина уписује обавештења родитељима, односно другим законским заступницима, успех ученика и дисциплинске мере и друга обавештења и даје их њима на увид и потпис;

15) чува од оштећења и уништења ђачку књижицу, сведочанства и друге јавне исправе које издаје Школа и да не врше преправке и дописивање података у исте;

16) води рачуна о својим одевним предметима, прибору, опреми и другој имовини, а посебно за време трајања школских одмора;

17) благовремено правда изостанке;

18) обезбеди ред у учионицама и другим објектима и просторијама Школе за време трајања наставе, испита, културних и других активности;

19) има у виду да Школа, сва оштећења школске имовине или имовине других организација за време посета или извођења дела програма образовно-васпитног рада, има право да по утврђеним чињеницама наплати од учинилаца или од свих ученика дотичног одељења уколико се се не утврди починилац;

20) поштује забрану пушења у просторијама Школе, уношења и коришћења алкохола, опијата и других наркотичких средстава са психоактивним дејством која могу угрозити здравље ученика;

21) поштује најстрожу забрану уношења оружја, оруђа и других средстава, као и да се уздржи од понашања којима се могу нанети озледе и угрозити животи и безбедност ученика и запослених Школе и нанети штета школској имовини;

22) остаје у учионици и припрема се за други час ако наставник не дође, а замена се не може обезбедити;

23) доноси уџбенике, прибор, опрему и друга средства непоходна за рад на часовима;

24) уредно и благовремено обавештава родитеље о свом учењу и владању, оценама, порукама одељењског старешине и других наставника;

25) изван школе чува достојанство своје личности, углед школе, ученика и запослених у Школи;

26) не изазива туче, свађе и нереде у школским просторијама, школском дворишту и другим местима;

27) својим понашањем не изазива, не доприноси и не учествује у насиљу и злостављању, не изазива расну и националну нетрпељивост, односно својим понашањем доприноси и учествује у превентивним активностима;

28) извршава послове које му даје одељењски старешина, наставници и органи школе, у складу са Законом;

29) активно учествују у раду одељенске заједнице.

**ОДГОВОРНОСТ РОДИТЕЉА**

**Члан 5.**

Сви родитељи имају обавезу да поштују Правила понашања које Школа прописује.

Родитељ или други законски заступник ученика, дужан је да да одмах, а најкасније у року од 48 сати од момента наступања спречености ученика да присуствује настави о томе обавести школу.

Родитељ је дужан да правда изостанке ученика, најкасније у року од осам дана од дана престанка спречености ученика да присуствује настави одговарајућом лекарском или другом релевантном документацијом. Такође, обавезан је и да доставља потпуне и тачне контакт информације.

Родитељ може без медицинске и друге релевантне документације да оправда детету до два наставна дана у полугодишту. Изостајање ученика више од два наставна дана због болести, повреде или другог разлога може се правдати само лекарским уверењем или другом релевантном документацијом.

О оправданости изостајања ученика из других разлога одлучују одељењски старешина ако је ученик изостао до 5 (пет) наставних дана. Ако ученик није задовољан одлуком одељенског старешине, истим захтевом може се обратити директору, и та одлука је коначна.

О оправданости изостајања ученика из других разлога одлучује директор ако је ученик изостао од 6 (шест) до 10 (десет) наставних дана.

О оправданости изостајања ученика из других разлога одлучује Наставничко веће ако је ученик изостао преко 10 (десет) наставних дана.

Ако је пре доношења одлуке потребно да се провере неке чињенице, одлука ће се донети тек након провере.

Изостанак ученика само на поједине часове може се правдати медицинском или другом релевантном документацијом.

По истеку рока за правдање изостанака, сматраће се да је изостајање ученика било неоправдано и то ће се евидентирати.

Изостанци који су евидентирани као неоправдани могу се накнадно оправдати ако ученик или његов родитељ учини вероватним да је рок за правдање изостанака пропуштен из оправданог разлога.

Одредбе овог члана Правилника сходно се примењују и ако се ради о изостајању ученика са других обавезних облика образовно - васпитног рада, као и ако се ради о кашњењу ученика на наставу и друге облике образовно - васпитног рада.

Последице неоправданог закашњавања на час или одласка са часа без одобрења наставника у трајању најмање половине трајања часа истоветне су последицама неприсуствовања целом часу.

**ВАСПИТНИ РАД СА УЧЕНИЦИМА И ДИСЦИПЛИНСКА ОДГОВОРНОСТ**

Члан 6.

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110–112. Закона, школа уз учешће родитеља, односно другог законског заступника, појачава васпитни рад.

Васпитни рад из става 1. овог члана остварује се активностима: у оквиру одељењске заједнице, стручним радом одељењског старешине, педагога, психолога и посебних тимова. Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка.

Одељењски старешина води посебну педагошку евиденцију о појачаном васпитном раду у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

Резултате појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицањa васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110–112. Закона, школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

**Члан 7.**

Ученик може да одговара за лакшу повреду обавезе утврђене овим Правилником, за тежу повреду обавезе која је у време извршења била прописана Законом и за повреду забране из чл 110-112. Закона.

Ученику може да се изрекне **васпитна мера** за лакшу повреду обавеза ученика у складу са овим Правилником, а **васпитно-дисциплинска мера** за тежу повреду обавеза ученика и за повреду забране из чл. 110-112 прописане Законом.

Лакше повреде обавеза ученика и васпитне мере

Члан 8.

Ученик одговара за лакше повреде обавеза утврђене Статутом школе.

Лакше повреде обавезе ученика су:

1) неоправдано изостајање из Школе до 25 часова;

2) ометање рада наставника и ученика у току часа (непоштовање правила понашања на часу која је поставио наставник, као нпр. причање без дозволе упркос опомени наставника, добацивање, довикивање, гађање папирићима и разним предметима, жвакање жваке, коришћење оброка, седење на столу, као и свако друго понашање које има за циљ ометање процеса наставе);

3) недолично понашање према другим ученицима, наставницима, стручним сарадницима и другим запосленима у Школи, школском дворишту и другим наставним и ваннаставним активностима (псовање, добацивање, злонамерно етикетирање);

4) учестало изазивање нереда у просторијама Школе и школском дворишту, за време трајања, пре и после наставе (гурање клупа, лупање столицама, трчање кроз ходник, лупање вратима, остављање отпадака по учионици, у клупама, ходницима школе);

5) непоштовање одлука надлежних органа Школе (наредбе и обавештења у вези радне суботе, културних и ваннаставних активности, забрана употербе мобилних телефона и остало);

6) необавештавање родитеља о резултатима учења и владања и непреношење поруке одељењског старешине, других наставника и стручних сарадника (не показује ђачку књижицу и др. родитељу односно другом законском заступнику);

7) оштећење школске зграде, просторија, инвентара, инсталација и прибора запослених у Школи;

8) оштећење личних ствари и прибора других ученика, наставника и запослених у Школи;

9) неоправдано кашњење на редовну наставу и друге облике образовно-васпитног рада више од 5 пута у току наставног периода;

10) нарушавање естетског изгледа Школе и школског дворишта (бацање отпадака, уништавање садница, зелених површина, писање по зидовима и слично);

11) раније напуштање часа и других активности у Школи без претходног одобрења наставника;

12) злоупотребљавање лекарског уверења тј. оправдањa;

13) небрига о личној хигијени и уредности, хигијени школских и других просторија у којима се врши образовно-васпитна делатност;

14) ометање рада у свом или другом одељењу, за време трајања наставе, испита као и другим облицима образовно-васпитог рада у оквиру спортских, културних и других активности;

15) долажење у Школу и на друга места на којима Школа организује и спроводи образовно-васпитни процес неприкладно одевен за наменске активности (исцепана гардероба, мајице без рукава, шортсеви, хеланке, мини сукње, папуче, сандале на штиклу, ношење капа, качкета и капуљача у школским просторијама, гардероба за неприхватљивим обележјима субкултурних група или са навијачким или политичким обележјима, гардероба која обажује стомак и друге делове тела, изражено деколтирана одећа, упадаљива шминка и накит, порсинг, тетоважа, упаљиво лакирани нокти, дуги неподрезани нокти, екстравагантна фризура, неуредна, неочешљана коса, и слично);

16) невођење рачуна о својим одевним предметима, прибору и опреми;

17) коришћење мобилног телефона, МП4 и других дигиталних средстава комуникације којима се ремети рад на часу ( фотографисање, снимање, слушање музике, играње игрица, претраживање интернета, сликање и снимање часа без дозволе наставника, сликање и снимање других без знања и дозволе и слично);

18) задржавање у ходницима Школе за време часа;

19) улажење у зборницу и друге службене просторије без позива и одобрења;

20) улазак ученика на главни улаз Школе;

21) неизвршавање дужности редара које обухватају: припрему средстава и услова за наставу, обавештавање наставника о одсуству ученика, чување предмета, књига и прибора ученика, старање о хигијени учионице, пријављивање оштећења школске, личне имовине и пријављивање уочених недостатака пре почетка наставе одељењском старешини или дежурном наставнику;

22) одбијање примене мере заштите и безбедности ученика у Школи, на екскурзији, наставe у природи или ваннанставним активностима ван Школе;

23) непридржавање Правила понашања ученика у Школи, на екскурзији, настави у природи или ваннанставним активностима ван Школе;

26) недолажење на часове додатне и допунске наставе;

27) одбијање учешћа на школским манифестацијама и другим облицима образовно-васпитног рада у Школи и ван ње;

28) преправка, преписивање од других ученика или дописивање података у документа која не потпадају под јавне исправе (контролни задаци, писмени задаци и друго);

29) изазивање или подстрекавање на расправу, свађу или тучу, или друге поступке којима се угрожава безбедност ученика и запослених;

30) непоштовање правила која важе за кориснике школске библиотеке;

31) извршавање повреда других обавеза које се не сматрају тежом повредом обавеза ученика.

За лакшу повреду обавезе ученика не води се васпитно-дсциплински поступак.

**Васпитне мере**

Члан 9.

**За лакшу повреду обавезе ученика могу се изрећи васпитне мере:**

**1) Опомена**

**2) Укор одељењског старешине**

**3)** **Укор одељенског већа.**

**Члан 10.**

**Oпомена одељењског старешине**може се изрећи за

- лакше повреде обавеза,

- неоправдано изостајање са часова наставе и других облика образовно-васпитног рада **од 6 до 7 часова у току школске године;**

Oпомена се изриче пред одељењском заједницом и евидентира педагошкој документацији у писаној форми са потписом одељењског старешине.

**Члан 11.**

**Укор одељењског старешине може се изрећи за**:

- лакшу повреду обавеза, односно поновљену лакшу повреду за коју је изречена опомена одељењског старешине,

- неоправдано изостајање од **8 до 14 часова** наставе и других облика образовно-васпитног рада у току школске године

Укор одељењског старешине изриче се пред одељењском заједницом и уписује у дневник, ђачку књижицу и другу одговарајућу педагошку документацију у писаној форми са потписом одељењског старешине.

**Члан 12.**

**Укор одељењског већа можесе изрећи за:**

- лакшу повреду обавеза,

- лакшу повреду обавеза у случају кад је већ изречена опомена или укор одељењског старешине, а те мере нису имале васпитног утицаја на поправљање понашања ученика,

- неоправдано изостајање **од 15 до 25 часова** наставе и других облика образовно-васпитног рада у току школске године

Укор одељењског већа изриче Одељењско веће на предлог одељењског старешине, већином гласова чланова Одељенског већа, а изречена мера се уписује у ђачку књижицу, дневник и другу одговарајућу педагошку документацију у писаној форми са потписом одељењског старешине.

**Члан 13.**

Васпитне мере изричу се ученику без вођења васпитно-дисциплинског поступка, у школској години у којој је учињена повреда обавезе.

Са учеником који учини лакшу повреду обавеза Школа је дужна да појача васпитни рад активностима у оквиру одељењске заједнице, стручним радом одељењског старешине, педагога, психолога, посебних тимова, да сарађује са установама социјалне и здравствене заштите, у циљу промене понашања ученика.

Васпитне мере из члана 9. овог Правилника могу се изрећи ученику ако је Школа претходно предузела неопходне активности из члана 6. овог Правилника.

Теже повреде обавеза ученика и васпитно-дисциплинске мере

Члан 14.

Теже повреде обавеза ученика прописане су Законом. За тежу повреду обавезе ученик одговара ако је у време извршења обавеза била прописана Законом.

**Теже повреде обавеза ученика су:**

1. уништење, оштећење, скривање, изношење, преправка или дописивање података у евиденцији коју води Школа или друга организација, односно орган;
2. преправка или дописивање података у јавној исправи коју издаје Школа или орган, односно исправи коју изда друга организација;
3. уништење или крађа имовине школе, **дома ученика или друге организације или органа у чијем објекту остварује право на смештај, исхрану и васпитни рад,** привредног друштва, предузетника, ученика или запосленог;
4. поседовање, подстрекавање, помагање, давање другом ученику и употреба **психоактивних супстанци, односно алкохола, дрога и никотинских производа;**
5. уношење у школу или другу организацију оружја, пиротехничког средства или другог предмета којим може да угрози или повреди друго лице;
6. понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван Школе, а које Школа организује и које доводи до њиховог физичког и психичког повређивања;
7. употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;
8. неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране Школе;
9. учестало чињење лакших обавеза у току школске године, под условом да су предузете неопходне мере из члана 83. став 1. Закона ради корекције понашања ученика.

За повреде из става 2. тачка 8) и 9) овог члана обавезна је поступност у изрицању мера.

**Васпитно - дисциплинске мере**

Члан 15.

За **тежу повреду** обавезе, ученику се изриче **васпитно-дисциплинска мера**:

**1) Укор директора**

**2) Укор Наставничког већа.**

**Члан 16.**

Укор директора може се изрећи за:

- тежу повреду обавеза ученика

- ако је ученик неоправдано изостао са часова наставе и других облика образовно-васпитног рада од **26 до 35 часова** у току школске године, од чега више од 15 након писменог обавештавања родитеља, однодно другог законског заступника од стране одељењског старешине.

Васпитно-дисциплинска мера укор директора Школе изриче се писмено, на предлог одељењског старешине или Одељењског већа.

Васпитно-дисциплинска мера укор директора Школе уписује се у ђачку књижицу и одговарајућу педагошку документацију.

**Члан 17.**

Укор Наставничког већа се може изрећи за:

- тежу повреду обавеза ученика,

- поновљену тежу повреду обавеза ученика, у случају кад је већ изречен укор директора,

- ако је ученик неоправдано изостао са наставе и других видова образовно-васпитног рада са **више од 35 часова у току школске године, од чега више од 20 часова након писменог обавештавања родитеља, однодно другог законског заступника од стране одељењског старешине** у зависности од утврђеног степена одговорности.

Васпитно-дисциплинска мера изриче се ученику у школској години у којој је учинио тежу повреду обавезе, по спроведеном васпитно-дисциплинском поступку у коме је утврђена одговорност ученика.

Ученику се за повреду обавезе може изрећи само једна васпитно-дисциплинска мера.

**Члан 18.**

**За теже повреде обавеза ученика из члана 83. став 8. тач. 4) и 5) закона, ученику основне школе се може изрећи васпитно-дисциплинска мера – премештај у другу основну школу.**

**Изузетно, одељењски старешина по прибављеној процени тима за заштиту ученика предлаже одељењском већу смањење закључне оцене из владања на крају другог полугодишта ученику који учини тежу повреду обавезе ученика или повреду забране из чл. 110–112. закона на крају другог полугодишта, када није могуће водити васпитно-дисциплински поступак.**

**Члан 19.**

Васпитне и васпитно-дисциплинске мере изречене због неоправданог изостајања са наставе и других видова образовно-васпитног рада, васпитне мере изречене због учесталог чињења лакших поверада обавеза, као и васпитно-дисциплинске мере изречене због учесталог чињења тежих повреда обавеза изричу се поступно у школској години.

Одељењски старешина дужан је да води рачуна о поступности у изрицању мера из претходног става.

Одељењски старешина дужан је да о неоправданом изостајању ученика са наставе, као и чињењу лакших, тежих повреда обавеза ученика и повреда забрана писмено обавести родитеља, односно другог законског заступника ученика без одлагања.

**ПОВРЕДЕ ЗАБРАНЕ УЧЕНИКА И ВАСПИТНО – ДИСЦИПЛИНСКЕ МЕРЕ**

Забрана дискриминације

Члан 20.

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства), у односу на лице или групе лица, као на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Забрана насиља, злостављања и занемаривања

Члан 21.

У Школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог, ученика, родитеља односно другог законског заступника или трећег лица у Школи.

Повреде забране, из става 1. овог члана, које запослени учини према другом запосленом у Школи, уређују се законом.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика.

Занемаривање и немарно поступање представља пропуштање Школе или запосленог да обезбеди услове за правилан развој ученика.

Школа је дужна да одмах поднесе пријаву надлежном органу ако се код ученика примете знаци насиља, злостављања или занемаривања.

Под физичким насиљем, сматра се: физичко кажњавање ученика од стране запосленог, родитеља односно другог законског заступника или трећег лица у Школи; свако понашање које може да доведе до стварног или потенцијалног телесног повређивања ученика или запосленог; насилно понашање запосленог према ученику, као и ученика према другом ученику или запосленом.

Под психичким насиљем, сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика из групе вршњака и различитих облика активности Школе.

Под сексуалним насиљем и злостављањем, сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем, сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостављања и занемаривања у Школи почињен од стране родитеља, односно другог законског заступника или трећег лица у Школи.

**Министарство врши пријем пријава у вези са насиљем, злостављањем и занемаривањем ученика путем софтверског решења – Националне платформе за превенцију насиља које укључује децу – Чувам те.**

**Протокол поступања у установи у одговору на насиље, злостављање и занемаривање, садржај и начин спровођења превентивних и интервентних активности, услове и начине за процену ризика, начине заштите од насиља, злостављања и занемаривања, као и могућност коришћења софтверског решења – Националне платформе за превенцију насиља које укључује децу – Чувам те, прописује министар.**

Забрана понашања које вређа углед, част или достојанство

Члан 22.

Забрањено је свако понашање запосленог према ученику; ученика према запосленом; родитеља, односно другог законског заступника или трећег лица према запосленом; запосленог према родитељу, односно другом законском заступнику; ученика према другом ученику, којим се вређа углед, част или достојанство.

Директор Школе дужан је да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности Школе.

**Члан 23.**

За учињену повреду забране из чл. 20 – 22. овог Правилника, ученику се по спроведеном васпитно-дисциплинском поступку и утврђивању његове одговорности, изриче једна од васпитно-дисциплинских мера:

1. **Укор директора или укор наставничког већа**
2. **Премештај ученика** од петог до осмог разреда у другу основну школу на основу одлуке Наставничког већа, уз сагласност школе у коју прелази, а уз обавештавање родитеља односно другог законског заступника.

Одлука Наставничког већа доноси се већином гласова од укупног броја чланова већа.

**ВАСПИТНО - ДИСЦИПЛИНСКИ ПОСТУПАК**

**Члан 24.**

**Васпитно-дисциплински поступак покреће директор закључком, на иницијативу одељењског старешине или другог лица које има право да поднесе предлог.**

**За теже повреде обавеза ученика и за повреде забране из чл. 110–112. Закона школа води васпитно - дисциплински поступак о којем обавештава родитеља, односно другог законског заступника ученика.**

**Школа обавештава Министарство о повреди забране из чл. 110–112. Закона, у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.**

**За учињену тежу повреду обавезе ученика директор закључком покреће васпитно-дисциплински поступак најкасније у року од пет радних дана од дана сазнања, а за учињену повреду забране из чл. 110–112. Закона закључком покреће поступак одмах, а најкасније у року од два радна дана од дана сазнања, о чему одмах, а најкасније наредног радног дана, обавештава родитеља, односно другог законског заступника.**

**Изузетно од става 3. овог члана, за учињене теже повреде обавеза ученика из члана 83. став 8. тач. 4) и 5) Закона, директор закључком покреће васпитно-дисциплински поступак одмах, а најкасније у року од два радна дана од дана сазнања, о чему одмах обавештава родитеља, односно другог законског заступника.**

**Директор води поступак и окончава га решењем. Пре доношења решења морају се утврдити све чињенице које су од значаја за доношење решења.**

**У васпитно - дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.**

**Уколико се родитељ, односно други законски заступник ученика, који је уредно обавештен, не одазове да присуствује васпитно-дисциплинском поступку, директор школе поставља одмах, а најкасније наредног радног дана, психолога, односно педагога установе да у том поступку заступа интересе ученика, о чему одмах обавештава центар за социјални рад.**

**Васпитно-дисциплински поступак окончава се доношењем решења у року од 30 дана од дана покретања.**

**У оквиру појачаног васпитног рада са ученицима реализује се и друштвено-корисни, односно хуманитарни рад.**

**Изузетно од става 8. овог члана, у случају учињене теже повреде обавеза ученика из члана 83. став 8. тач. 4) и 5) Закона и повреде забране, васпитно-дисциплински поступак окончава се доношењем решења у року од 20 дана од дана покретања.**

**У васпитно дисциплинском поступку који је покренут за тежу повреду обавезе ученика из члана 83. став 8. тач. 4) и 5) Закона и повреду забране, ученик може бити удаљен из непосредног образовно-васпитног рада који обухвата обавезну наставу и остале облике образовно-васпитног рада.**

**Ученик може бити удаљен из непосредног образовно-васпитног рада и осталих облика образовно-васпитног рада најкраће пет радних дана, а најдуже до окончања васпитно-дисциплинског поступка.**

**Директор школе, након процене тима за заштиту од дискриминације, насиља, злостављања и занемаривања у складу са Протоколом поступања у установи у одговору на насиље, злостављање и занемаривање и Правилником о друштвено-корисном, односно хуманитарном раду, доноси решење о удаљењу ученика из става 12. овог члана.**

**Током удаљења ученика из става 12. овог члана ученик, родитељ, односно други законски заступник је дужан да се информише о току наставног процеса и да садржаје програма наставе и учења прати уз употребу наставног материјала који је школа у обавези да достави ученику ради обезбеђивања континуитета у образовању.**

**Школа је дужна да о удаљењу ученика из става 12. овог члана обавести надлежни центар за социјални рад ради заједничког деловања у реализацији појачаног васпитног рада.**

**Пре доношења решења о удаљењу морају се утврдити све чињенице које су од значаја за одлучивање.**

**На решење из става 14. овог члана ученик, његов родитељ, односно други законски заступник, нема право жалбе, али има право на судску заштиту у управном спору.**

**Подаци о изреченим васпитним и васпитно-дисциплинским мерама морају бити унети у одговарајући део обрасца преводнице, приликом превођења, односно уписивања ученика у другу основну школу, у току школске године.**

**Школа у којој ученик наставља школовање у обавези je да прати понашање ученика и спроводи појачан васпитни рад у сарадњи са надлежним центром за социјални рад и другим установама спољашње заштитне мреже.**

**Ближе услове, начин, садржај, дужину, место и време обављања и друга питања од значаја за обављање друштвено - корисног, односно хуманитарног рада из става 10. овог члана прописује министар.**

Поступак се води применом правила општег управног поступка.

**Члан 25.**

**Предлог за покретање васпитно – дисциплинског поступка** подноси одељењски старешина. Право на подношење предлога имају и наставник, стручни сарадник и остали запослени као и родитељи односно други законски заступници, о чему се обавештава и одељењски старешина. Предлог за покретање васпитно-дисциплинског поступка подноси се директору Школе.

Уколико је предлог за покретање дисциплинског поступка против ученика по оцени директора Школе оправдан, директор Школе доноси Закључак о покретању васпитно-дисциплинског поступка.

**Закључак садржи** податке о ученику против кога треба да се покрене поступак (име и презиме ученика, одељење и разред), опис теже повреде обавезе ученика, односно повреде забране, време, место и начин извршења повреде и доказе, назначење члана посебног закона или другог акта којим је утврђено да учињено дело представља тежу повреду или повреду забране, датум, време и место одржавања усмене расправе.

Закључак треба да садржи и обавезу да се ученик саслуша у присуству родитеља, односно другог законског заступника, да се тражи писана изјава, извођење других доказа. Доставља се ученику, односно његовом родитељу или другом законском заступнику, одељењском старешини, стручним сарадницима, а по потреби и другим лицима чије је присуство неопходно на расправи.

Поступак води директор Школе уз обавезно присуство одељењског старешине или другог наставника у његовој одсутности, стручних сарадника (педагога или психолога), члана тима за зашиту ученика од насиља, злостављања и занемаривања (када је учињена повреда забране из члана 20. - 22.овог Правилника).

**Члан 26.**

Позив за присуство усменој расправи, саслушање и давање писане изјаве**,** Школа доставља ученику тј. родитељу, односно другом законском заступнику, сведоцима и другим лицима чија изјава може помоћи у утврђивању чињеничког стања.

Писмено обавештење - позив доставља се ученику тј. родитељу, односно другом законском заступнику, сведоцима и другим лицима у поступку утврђивања чињеничког стања, најкасније два радна данапре дана одређеног за усмену расправу и саслушања ученика.

**Члан 27.**

Усмену расправу ради утврђивања чињеничног стања води директор Школе.

Током саслушања води се записник који садржи: податке о ученику, опис теже повреде обавезе ученика, односно забране, време, место, и начин извршења (на почетку расправе чита се Закључак о покретању поступка), све битне радње у току усмене расправе, податке о присутним лицима, разлог одржавања усмене расправе, изјаве, доказе који су прикупљени и прилажу уз записник, утврђену одговорност за учињену тежу повреду обавезе или забране, постојање отежавајућих или олакшавајућих околности.

Саставни део записника чине писане изјаве ученика, родитеља односно другог законског заступника, других учесника у поступку.

Малолетни ученик саслушава се у присуству родитеља, односно другог законског заступника.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

Након прикупљених свих релевантних доказа (прикупљених писаних изјава ученика и запослених, тачне евиденције неоправданих изостанака и сл.), ученик који је учинио тежу повреду обавезе или повреду забране из чл. 20 - 22. овог Правилника, даје усмену изјаву обавезно у присуству родитеља, читају се изјаве сведока, и он о тим изјавама треба да се изјасни, а ако је то неопходно и да се суочи са сведоцима.

Записник се на крају саслушања чита присутнима, уколико имају примедбе оне се уносе у записник и исти се након тога потписује. Странке не морају да потпишу записник. Уколико неће, то се уноси у записник.

**Члан 28.**

У поступку утврђивања одговорности ученика потребно је водити рачуна о разлозима који искључују постојање повреде обавезе или повреде забране као што су: радња извршена у нужној одбрани или крајњој нужди као и о разлозима који искључују кривицу (урачунљивост, постојање принуде, постојање стварне заблуде код ученика).

Приликом доношења одлуке о изрицању васпитно - дисциплинске мере, орган који одлучује о мери имаће у виду: тежину учињене повреде и њене последице, степен одговорности ученика, раније понашање ученика, понашање после учињене повреде, узраст ученика и друге олакшавајуће и отежавајуће околности.

Члан 29.

Васпитно-дисципинска мера за тежу повреду обавезе, односно за повреду забране може се изрећи уколико је Школа претходно појачала васпитни рад са учеником активностима у оквиру одељењске заједнице, стручним радом одељењског старешине, педагога, психолога, посебних тимова, и када је неопходно сарадњом са установама социјалне и здравствене заштите у циљу промене понашања ученика.

Када предузете претходне активности доведу до позитивне промене у понашању ученика поступак се обуставља, изузев када је ученик учинио повреду забране којом је озбиљно угрожен интегритет другог лица.

**Члан 30.**

Васпитно - дисциплински поступак **окончава се решењем директора.**

Решење о изрицању васпитно-дисциплинске мере због повреде обавеза и повреда забрана ученика мора да садржи: увод, диспозитив (изреку), образложење, поуку о правном средству, назив органа са бројем и датумом решења и потпис и печат надлежног органа.

Наведено решење доставља се ученику тј. родитељу, односно другом законском заступнику ученика у писменој форми, у року од 8 дана од дана доношења.

**ОЦЕНА ИЗ ВЛАДАЊА**

**Члан 31.**

**Владање ученика првог разреда основног образовања и васпитања оцењује се у току и на крају првог и другог полугодишта описном оценом која не утиче на општи успех ученика.**

**Закључна оцена из става 1. овог члана јесте: примерно, врло добро, добро, задовољавајуће и незадовољавајуће.**

**Владање ученика од другог разреда основног образовања и васпитања оцењује се бројчано у току и на крају првог и другог полугодишта и утиче на општи успех.**

**Закључна оцена из владања јесте бројчана, и то: примерно (5), врло добро (4), добро (3), задовољавајуће (2) и незадовољавајуће (1).**

**Закључну оцену из владања доноси одељенско веће на образложени предлог одељенског старешине.**

**Ученик се оцењује најмање два пута у полугодишту из владања.**

**На оцену из владања не утичу оцене из предмета.**

**На оцену из владања у току школске године утиче редовност похађања наставе од стране ученика, као и изречене васпитне и васпитно – дисциплинске мере.**

**Начин, поступак и критеријуми оцењивања успеха из владања, као и обавезних предмета, изборних програма, активности и сва друга питања од значаја за оцењивање ученика регулисана су Правилником о оцењивању ученика које је донело надлежно Министарство.**

**Члан 32.**

Оцена из владања смањује се због изречене васпитне и васпитно-дисциплинске мере.

**За васпитне мере:**

1.Укор одељењског старешине – изречену за лакшу повреду обавеза ученика, поновљену лакшу повреду обавеза ученика утврђену овим Правилником за коју је изречена мера опомена одељењског старешине, као и за неоправдано изостајање са часова наставе и других облика образовно-васпитног рада од 8 до 14 часова у току школске године смањује се закључна оцена из владања на:

-врло добро за ученике 1. разреда

-врло добро (4) за ученике од 2. до 8. разреда.

2.Укор Одељењског већа – изречену за за лакшу повреду обавеза, лакшу повреду обавеза ученика у случају кад је већ изречена опомена или укор одељењског старешине, а те мере нису имале васпитног утицаја на поправљање понашања учника, као и за неоправдано изостајање са часова наставе и других облика образовно-васпитног рада од 15 до 25 часова, смањује се закључна оцена из владања на:

- добро за ученике 1. разреда и

- добро (3) за ученике од 2. до 8. разреда.

**За васпитно – дисциплинске мере :**

1) Укор директора – изречену за тежу повреду обавеза ученика, за повреду забране утврђених Законом, ако је ученик неоправдано изостао са часова наставе и других облика образовно-васпитног рада од 26 до 35 часова у току школске године, од чега више од 15 након писменог обавештавања родитеља, однодно другог законског заступника од стране одељењског старешине, смањује се закључна оцена из владања на:

-задовољавајуће за ученике 1. разреда и

- задовољавајуће (2) за ученике од 2. до 8. разреда.

2) Укор Наставничког већа – изречену за тежу повреду обавеза ученика, за поновљену тежу повреду обавеза ученика, у случају кад је већ изречен укор директора, повреду забране, утврђених Законом, и ако је ученик неоправдано изостао са наставе и других видова образовно-васпитног рада преко 36 часова у току школске године, од чега више од 20 часова након писменог обавештавања родитеља, однодно другог законског заступника од стране одељењског старешине у зависности од утврђеног степена одговорности, смањује се закључна оцена из владања на:

- незадовољавајуће за ученике 1. разреда

- незадовољавајуће (1) за ученике од 2. до 8. разреда.

3) Премештај ученика – изречену ученицима у другу основну школу на основу одлуке Наставничког већа, уз сагласност школе у коју прелази, а уз обавештење родитеља односно другог законског заступника, за учињену повреду забране, смањује се закључна оцена из владања на :

- незадовољавајуће (1) за ученике од 5. до 8. разреда.

**Изузетно, одељењски старешина, по прибављеној процени тима за заштиту ученика, предлаже одељењском већу смањење закључне оцене из владања на крају другог полугодишта ученику који учини тежу повреду обавезе ученика или повреду забране из чл. 110–112. Закона на крају другог полугодишта, када није могуће водити васпитно-дисциплински поступак.**

Ако је ученику већ једном изречена васпитно-дисциплинска мера укор Наставничког већа, а мера није позитивно утицала на ученика да своје понашање доведе у склад са утврђеним обавезама, па се промена школске средине указује као нужно и једино могуће решење, ученик од петог до осмог разреда може бити премештен у другу школу.

Премештај ученика из једне у другу основу школу врши се на основу донете одлуке Наставничког већа и сагласности школе у коју ученик прелази, уз обавештавање родитеља, односно другог законског заступника.

На основу одлуке Наставничког већа о изрицању васпитно - дисциплинске мере премештај ученика у другу основну школу уз обавештење родитеља, односно другог законског заступника, сагласности школе у коју се врши премештај ученика, директор Школе доноси решење о премештају ученика.

У интересу ученика, одељењско веће, на предлог стручне службе, уз обавештавање родитеља односно другог законског заступника, може донети одлуку да ученика премести из једног одељење у друго одељење у оквиру Школе.

**ДРУШТВЕНО – КОРИСТАН, ХУМАНИТАРНИ РАД**

**Члан 33.**

**У оквиру појачаног васпитног рада са ученицима** **Школа одређује ученику обавезу** **обављања друштвено- корисног, односно хуманитарног рада.**

**Друштвено-користан, односно хуманитаран рад (у даљем тексту: друштвено-користан рад), у смислу овог правилника, обухвата активности чијим се остваривањем развија друштвено одговорно понашање ученика.**

**Друштвено-користан рад, у смислу овог правилника, односи се на друштвено-користан и хуманитарни рад који школа планира годишњим планом рада у оквиру плана заштите** **од насиља и остварује се ради укључивања свих ученика у планирањe и реализацију тог рада, као и друштвено-корисни и хуманитарни рад који се реализује у оквиру појачаног васпитног рада.**

**Учествовањем ученика у планирању и реализацији активности друштвено-корисног рада које запослени у школама организују, стварају се услови за утврђивање оцене из владања и по том основу, од другог разреда.**

**Сврха друштвено-корисног рада је, поред осталог, да ученици унапреде компетенције потребне за одговорно учешће у друштву, као и да буду оснажени да поштују и промовишу људска права.**

**Планом заштите од насиља планирају се активности друштвено-корисног рада у које се укључују ученици, запослени и родитељи, односно други законски заступници (у даљем тексту: родитељ), у оквиру установе или у сарадњи са локалном заједницом и другим установама.**

**Друштвено-користан рад мора бити тако организован да не сме да угрози психички и физички интегритет учесника, безбедност и здравље.**

**У ситуацији када се друштвено-корисни рад планира за ученика који наставу похађа по индивидуалном образовном плану узима се у обзир и мишљење тима за инклузивно образовање.**

**Члан 34.**

**Када се друштвено-користан рад користи као једна од активности појачаног васпитног рада представља облик ресторативне дисциплине.**

**Ресторативна дисциплина јесте приступ којим се омогућава умањивање или отклањање начињене штете, односно последица те штете, развија свест о одговорности и последицама сопственог и понашања других и поправљају односи укључених страна.**

**Када се користи у оквиру појачаног васпитног рада циљ одређивања друштвено-корисног рада у школама, који се остварује у складу са овим правилником, јесте превенција непожељног и друштвено неприхватљивог понашања ученика кроз развој пожељних и позитивних облика понашања.**

**Наставник, односно стручни сарадник у школи, за развијање пожељних / позитивних облика понашања ученика и конструктивно решавање конфликата примењује саветодавни рад, технику дијалога, радионичарски рад, поступак школске медијације, укључује вршњачку медијацију и друго.**

**Члан 35.**

**Друштвено-користан рад планира се и реализује у оквиру појачаног васпитног рада ученика за учињену лакшу и тежу повреду обавеза ученика, као и повреда забране уређене законом којим се уређују основе система образовања и васпитања, а водећи рачуна о психофизичкој и здравственој способности, узрасту и достојанству ученика.**

**Члан 36.**

**Родитељ је дужан да активно учествује у остваривању плана појачаног васпитног рада, као и реализацији друштвено-корисног рада.**

**Родитељ је одговоран ако ученик одбије да учествује у реализацији активности друштвено-корисног рада, у складу са законом.**

**Члан 37.**

**Установа планира активности у складу са својим потребама, специфичностима, могућностима, условима и циљевима, самостално или у сарадњи са релевантним институцијама, организацијама, локалном заједницом и слично.**

**Друштвено-користан рад остварује се у просторијама школе под надзором наставника, у складу са проценом уз учешће родитеља, директора, односно стручног сарадника или ван просторија школе у сарадњи са надлежним центром за социјални рад и другим релевантним установама/институцијама.**

**Активности друштвено-корисног рада могу се организовати и остваривати у групи, одељењу, разреду, односно класи у оквиру школе, као и у другој установи, самостално или уз подршку вршњака, запослених у установи, директора, родитеља и друго.**

**Члан 38.**

**У оквиру појачаног васпитног рада, приликом планирања активности друштвено-корисног рада потребно је да се узму у обзир особености ученика и врста повреде која је извршена.**

**Активности морају бити примерене узрасту и у смислено логичкој вези са учињеном повредом обавеза ученика, односно повредом забране.**

**Одабрана активност друштвено-корисног рада треба да има за сврху развој вредносног система ученика који је извршио насиље и реализација те активности не сме доводити до виктимизације особе која је претрпела насиље.**

**Члан 39.**

**За друштвено-користан рад прописује се временски период/динамика, начин остваривања, праћења и извештавања о остваривању и ефектима активности у оквиру плана појачаног васпитног рада.**

**Приликом одређивања активности друштвено-корисног рада у оквиру појачаног васпитног рада одређује се трајање те активности, учесталост и временски период/динамика, узимајући у обзир карактеристике ученика, његов узраст и оптимално време за квалитетно и делотворно остваривање активности.**

**Препоручено трајање активности је од 30 до 60 минута и динамика остваривања одређује се у складу са карактеристикама активности и планом појачаног васпитног рада. Препорука је да активности буду организоване до четири пута недељно током четири недеље.**

**Члан 40.**

Активности одређене уз васпитне мере опомену и укор одељењског старешине, одређуjе и прати њихово остваривање одељењски старешина самостално, а ако jе потребно - уз подршку члана Одељењског већа или стручног сарадника. Одељенски старешина наведене активности уноси у одговарајућу педагошку документацију.

Активности одређене уз васпитну меру укор одељењског већа одређуjе Одељењско веће, а прати одељењски старешина у сарадњи са jедним или више наставника, односно стручним сарадником, коjе одреди одељењско веће. Наведене активности уносе се у записник одељенског већа и одељенски старешина уноси у одговарајућу педагошку документцију.

Активности одређене уз васпитно-дисциплинску меру укор директора изриче директор, а прати одељењски старешина у сарадњи са jедним или више наставника, односно стручним сарадником. Наведене активности одељенски старешина уноси у одговарајућу педагошку докуменатцију.

Активности одређене уз васпитно-дисциплинску меру укор наставничког већа, изриче Наставничко веће, а прати одељењски старешина у сарадњи са jедним или више наставника, односно стручним сарадником, коjе одреди директор решењем. Наведене активности уносе се у записник Наставничко већа и одељенски старешина уноси у одговарајућу педагошку документацију.

**Члан 41.**

**У ситуацији повреде забране када се израђује план појачаног васпитног рада за ученика, тим за заштиту у сарадњи са родитељима, одређује активности друштвено-корисног рада за ученика**.

**Активности из става 1 се уноси у записник Тима за заштиту и одељенски старешина уноси у одговарајућу педагошку документацију.**

**Одељенски старешина и члан Тима задужени су за праћење обављања друштвено-корисног рада од стране ученика.**

**О ефектима обављеног друштвено-корисног рада одељенски старешина и члан Тима извештавају Тим и родитеља. Одељенски старешина извештај уноси у одговарајућу педагошку документацију.**

**Члан 42.**

Лице коjе jе задужено за праћење активности подноси извештаj о ефектима друштвено-корисног, односно хуманитарног рада органима Школе зависно од тога коjа jе васпитна или васпитно-дисциплинска мера изречена, и то за активности одређене уз:

- васпитне мере опомена и укор одељењског старешине - извештава се стручни сарадник и родитељ;

- васпитну меру укор одељењског већа - извештава се одељењско веће и родитељ;

- васпитно-дисциплинску меру укор директора - извештава се директор школе и родитељ;

- васпитно-дисциплинску меру укор наставничког већа - извештава се Наставничко веће и родитељ.

**Члан 43.**

**Евидентирање и евалуација ефеката друштвено-корисног рада врши се приликом утврђивања оцена ученика из владања од другог разреда основне школе, у току и на крају полугодишта, као и у оквиру извештаја о појачаном васпитном раду ученика и извештаја о реализацији годишњег плана рада у оквиру плана заштите од насиља.**

Ближе услове о начину, садржају, дужини, месту и времену обављања друштвено-корисног, односно хуманитарног рада прописује министар.

**Члан 44.**

Све активности могу се комбиновати и проширивати планирањем других активности у складу са специфичностима, могућностима, потребама и циљевима школе, а све у циљу креирања прихватајућег и толерантног окружења, развоја емпатије и неговања међусобног уважавања, сарадње и ненасилне комуникације.

**Члан 45.**

Примери активности друштвено-корисног, односно хуманитарног рада, уколико је ученик учинио лакшу повреду обавезе ученика:

1. продужетак обавезе редара;

2. писање рада/састава и излагање у одељењу на тему у вези са повредом обавезе;

3. осмишљавање, израда и уређивање паноа на одређену тему;

4. брига о простору у коме ученици бораве (нпр. уређивање учионице, библиотеке, продуженог боравка, трпезариjе, свечане сале; помоћ у размештању клупа, одржавању простора и слично);

5. помоћ у продуженом боравку (нпр. у изради домаћих задатака, у организовању слободних активности, у уређењу простора у боравку и слично);

6. помоћ наставнику (нпр. ученицима коjима jе потребна подршка и помоћ у учењу и слично.);

7. помоћ дежурном наставнику за време одмора;

8. помоћ психологу и/или педагогу (нпр. у припреми радионице, остваривању радионице, припреми предавања/материjала за остваривање предавања - нпр. дељење материjала, техничка подршкa приликом презентациjе, предавања, радионице и слично);

9. помоћ у обављању административних послова (нпр. ковертирање, прекуцавање текстова и слично);

10. помоћ школским тимовима (нпр. брига о безбедности млађих ученика уз присуство учитеља/наставника; припрема презентациjе, радионице, предавања и остваривање предавања/радионице у одељењу и слично);

11. организовање посебне хуманитарне акциjе;

12. помоћ домару у радионици (нпр. поправка) и упознавање са заштитом на раду у установи и друга помоћ домару (нпр. уређење парка и простора око школе - чишћење снега, лишћа, фарбање ограда, клупа, одржавање спортских терена и слично);

13. помоћ помоћно-техничком особљу око сређивања просториjа у школи и упознавање са занимањем помоћни радник као и заштитом на раду за ово занимање (одлагање смећа, заштитна опрема, рециклажа и слично);

14. помоћ у Ботаничкој башти;

15. учествовање у организациjи предавања коjе остваруjу спољни сарадници (МУП, Црвени крст, итд.);

16. припрема презентациjе, предавања, радионице за ученике школе и остваривање у одељењима;

17. упознавање са заштитом на раду за занимања људи/запослених;

18. помоћ наставницима у припреми материjала за организациjу ваннаставних активности (секциjе и слично);

19. уређење школског дворишта (нпр. чишћење снега, окопавање цвећа, фарбање ограда или клупа);

20. остваривање предавања за одељењску заjедницу на тему безбедности, насиља или друге области у оквиру коjе jе ученик прекршио правила, односно у вези са учињеном повредом обавезе;

21. учествовање у организовању/промоциjи спортских, музичких, културних и других активности у школи у сарадњи са наставником;

22. припрема/организовање представе, презентациjа видео клипа, стрипа или филма на тему у вези са учињеном повредом обавезе;

23. израда флаjера, стрипова, видео клипова и слично о небезбедном коришћењу средстава или небезбедном понашању и слично.

**Члан 46.**

Теже повреде обавеза ученика прописане су Законом.

За учињену тежу повреду - ако jе евиденциjа коjу води школа или друга организациjа, односно орган уништена, оштећена, скривена, изнета, преправљена, подаци дописани, или jе украдена ствар коjа jе имовина школе, привредног друштва, предузетника, ученика или запосленог, обавезно jе враћање оштећене ствари у пређашње функционално стање када jе то могуће, односно куповина или надокнада уништеног.

Уколико дође до физичког повређивања, неопходно jе одредити помоћ повређеном другу у мери у коjоj jе друг коjи jе претрпео штету спреман да прихвати такву помоћ (нпр. ношење торбе - да би се ученику олакшало долажење у школу; помоћ у изради задатака у школи - уколико jе ученику отежано бележење/писање; помоћ у изради домаћих задатака и слично).

**Члан 47.**

Примери активности друштвено-корисног, односно хуманитарног рада за **теже повреде обавеза ученика:**

1.укључивање у припрему материjала и израду летописа школе, школског часописа и слично;  
2. приказ о значаjу важности евиденциjе и jавних исправа у одељењима или на састанку ученичког парламента;  
3. приказ историjских догађаjа у коjима jе уништавана значаjна документациjа;  
4. израда презентациjе и приказ те презентациjе у одељењима на тему чувања имовине, како личне тако и школске, породичне и имовине других;  
5. брига о простору у коме ученици бораве (нпр. уређивање учионице, библиотеке, продуженог боравка, трпезариjе, свечане сале и сл; помоћ у размештању клупа; помоћ у одржавању простора и слично);  
6. помоћ домару и помоћно-техничком особљу у техничком одржавању Школе (чишћење снега, лишћа и слично);  
7. помоћ у изради брошуре/флаjера (нпр. "Петарде нису играчке" и дистрибуциjа по одељењима, разредима, интернет дистрибуциjа и слично);  
8. припрема материjала за рад у вези са темом коjа jе повезана са одређеним понашањем и системом вредности коjи желимо да ученик промени, односно усвоjи;  
9. учествовање у предавањима/трибинама коjе остваруjу стручњаци из одговараjућих области;  
10. одлазак у ватрогасну бригаду/ватрогасни дом и информисање о превенциjи кроз сарадњу са родитељима;  
11. истраживање, помоћ одељењском старешини, односно наставнику у прикупљању

материjала за остваривање предавања на одређену тему;  
12. помоћ Тиму за заштиту од насиља у организовању предавања на тему у вези са повредом;  
13. израда презентациjе на тему коjа jе у вези са повредом обавезе;  
14. помоћ дежурном наставнику;  
15. помоћ у дежурству у продуженом боравку;  
16. помоћ домару у радионици (нпр. поправка) и упознавање са заштитом на раду у установи и друга помоћ домару (нпр. уређење парка и простора око школе - чишћење снега, лишћа, окопавање цвећа, фарбање ограда, клупа, одржавање спортских терена и слично);  
17. помоћ запосленима ангажованим на одржавању хигиjене око сређивања просториjа у Школи и упознавање са овим занимањем, као и заштитом на раду за послове коjе обављаjу (нпр. одлагање смећа, заштитна опрема, рециклажа и слично);  
18. помоћ Тиму за заштиту од насиља у припреми и остваривању активности у вези са безбедношћу, у складу са узрастом и статусом ученика (брига о безбедности млађих ученика уз присуство наставника, припрема презентациjа, радионица, предавања, реализациjа предавања/радионица у одељењу и слично);  
19. израда презентациjе и држање предавања на тему психоактивних супстанци, алкохола, дрога, никотинских производа, и слично;  
20. помоћ дежурном наставнику у остваривању дежурства;

21. помоћ у Ботаничкој башти.

**Члан 48.**

Примери активности друштвено-корисног и хуманитарног рада за повреде забране :

1.организовање предавања/презентациjе на тему људских права, као и права деце;  
2. организовање предавања/презентациjе за ученике на неку од тема у вези са грађанским правима, обавезама и одговорностима;  
3. организовање предавања/презентациjе за родитеље на неку од тема у вези са грађанским правима, обавезама и одговорностима у сарадњи са стручним сарадником и/или наставником;

4. организовање предавања/презентације на тему повреде забране  
4. учествовање у организациjи хуманитарне акциjе за помоћ и подршку угроженима (Црвени крст, Свратиште, Установе заштите деце без родитељског старања и слично);  
5. помоћ Тиму за заштиту од насиља у припреми и остваривању различитих активности.

**Премештај у друго одељење**

Члан 49.

Ученик може бити премештен у друго одељење:

1) на образложен предлог Одељенског старешине, уз сагласност Одељенског већа,

2) као васпитна мера за учињене лакше повреде обавезе ученика или као васпитно – дисциплинска мера за учињене теже повреде обавезе ученика,

3) на образложен захтев родитеља, односно другог законског заступника, а уз сагласност директора,

4) ако је у интересу ученика, директор школе, на предлог педагошко-психолошке службе, може донети одлуку да се ученик премести из једног у друго одељење у оквиру школе. О овој одлуци обавештавају се родитељи, односно други законски заступници ученика.

Мера из става 1. овог члана може трајати најмање месец дана, а најдуже до краја полугодишта, односно школске године.

Након истека рока из става 2, доноси се одлука о продужетку трајања или престанку трајања мере.

Мера премештаја у друго одељење ученику се може изрећи као самостална мера, као и уз већ изречену васпитну, односно васпитно-дисциплинску меру.

ПРАВНА ЗАШТИТА УЧЕНИКА

Члан 50.

Због изречене васпитно-дисциплинске мере ученик, његов родитељ, односно други законски заступник, има право да поднесе жалбу Школском одбору у року од **осам дана** од дана достављања решења о утврђеној одговорности и изреченој мери.

Школски одбор решава по жалби у року од 15 дана од дана њеног достављања. Жалба одлаже извршење решења.

Решавајући по жалби Школски одбор може:

1. **Закључком да одбаци жалбу** ако је недопуштена, неблаговремена или изјављена од неовлашћеног лица.
2. **Решењем одбије жалбу као неосновану**, ако утврди да је поступак доношења решења правилно спроведен, односно у складу са законом.
3. **Решењем поништи првостепено решење** и врати предмет првостепеном органу на поновни поступак, ако утврди да су у првостепеном поступку одлучне чињенице непотпуно или погрешно утврђене, или је дошло до грешке у поступку која је утицала на изреку решења, или је изрека нејасна и противречна образложењу.

Евиденција о изреченим васпитним и васпитно-дисциплинским мерама

Члан 51.

О изреченим васпитним и васпитно-дисциплинским мерама евиденцију води одељењски старешина, уз поштовање начела прописаних законом којим се уређује заштита података о личности.

МАТЕРИЈАЛНА ОДГОВОРНОСТ УЧЕНИКА

Члан 52.

Ученик, његов родитељ или законски заступник одговара за материјалну штету коју ученик нанесе Школи намерно или крајњом непажњом, у складу са законом.

Поступак за утврђивање материјалне одговорности ученика покреће директор Закључком, а води трочлана комисија коју формира директор чији су чланови: одељењски старешина, стручни сарадници, шеф рачуноводства и која одређује постојање штете, висину, околности под којима је настала и ко је проузроковао.

Висина штете утврђује се на основу књиговодствене вредности оштећене или уништене ствари, а ако то није могуће комисија процењује штету уз помоћ стручњака.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

За штету одговара и ученик који је помагао или подстрекавао.

Директор, након спроведеног поступка, на основу предлога комисије, доноси решење о материјалној одговорности ученика, висини штете, начину надокнаде и року за накнаду штете.

Школа ће штету од ученика, односно његовог родитеља или другог законског заступника, надокнадити мирним путем односно споразумно ако је то могуће.

Ако ученик, односно родитељ или други законски заступник, одбије да штету надокнади, наплата се може тражити путем суда.

Директор може донети одлуку о ослобођењу ученика, његовог родитеља, односно законског заступника материјалне одговорности за штету, због тешке материјалне ситуације.

На решење директора о материјалној одговорности ученик, његов родитељ односно законски заступник може изјавити жалбу Школском одбору, у року од 8 дана од дана пријема решења.

Школски одбор доноси одлуку у року од 15 дана од дана пријема жалбе.

ЗАВРШНЕ ОДРЕДБЕ

Члан 53.

Ступањем на снагу овог Правилника престаје да важи Правилник о васпитној, васпитно - дисциплинској и материјалној одговорности ученика Основне школе ''Бранко Радичевић“, Бољевци, број 920-6/19 од 23.08.2019. године.

**Члан 54.**

Овај Правилник ступа на снагу осмог дана од дана објављивања на огласној табли Школе.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_

Светлана станковић

Правилник је заведен под деловодним бројем 76-4/24 од 23.02.2024. године, објављен на огласној табли Школе дана 23.02.2024.године, а ступио је на снагу дана 02.03.2024. године.

Секретар школе

\_\_\_\_\_\_\_\_\_\_\_\_\_\_\_\_\_\_\_\_

Санела Стевановић